五言奉和行經破薛舉戰地應詔
作者：長孫無忌
朝代：唐

paragraphs: 天步昔未平，隴上駐神兵。
戈迴曦御轉，弓滿桂輪明。
屏塵安地軸，卷霧靜乾扃。
往振雷霆氣，今垂雨露情。
高垣起新邑，長楊布故營。
山川澄素景，林薄動秋聲。
風野征翼駃，霜渚寒流清。
朝煙澹雲䍐，夕吹繞霓旌。
鳴鑾出雁塞，疊鼓入龍城。
方陪東覲禮，奉璧侍雲亭。
（同前）。